Izložba Petra Katavića F.A.S.A.A.D.A.
2026-07-14 21:00 - 2026-08-06 17:00 (Europe/Zagreb) | art radionica lazareti # art workshop lazareti, Frana Supila 8, Dubrovnik, Dubrovačko-neretvanska, 20000, Croatia
U utorak 14. 7. u 21 sat u Galeriji Otokotvaramo izložbuPetra KatavićaF.A.S.A.A.D.A.
Pozivamo vas na otvorenje i veselimo se još jednom ljetnom druženju na našem zidiću.
O izložbi piše Ana Čukušić.
Izložba F.A.S.A.A.D.A. Petra Katavića polazi od svakodnevnog vizualnog iskustva urbanog prostora i njegove najizloženije površine – pročelja zgrade. Fasade su neizbježni elementi naše okoline, plohe različitih tekstura i kolorita koje istovremeno prikrivaju i otkrivaju. Njihova je uloga s jedne strane zaštita od vanjskih utjecaja i znatiželjnih pogleda, a s druge reprezentacija određene funkcije i karaktera prostora koji se nalazi iza njih. Već pri prvom pogledu na fasadu stvaramo pretpostavku o kakvoj je zgradi riječ – stambenoj, industrijskom pogonu, javnoj ustanovi ili napuštenom objektu. Dakako, pogled aktivira niz prethodno usvojenih znanja i asocijacija koje nas potiču da mentalno konstruiramo unutrašnjost prostora i njegove korisnike prije nego što zapravo uđemo u njega.
Pojmovi poput škole, ordinacije ili trafike prizivaju čitave imaginarne interijere oblikovane individualnim iskustvom, društvenim okruženjem, obrazovanjem, kulturnim obrascima i političkim uvjerenjima. Izložena djela proizlaze iz rada predstavljenog na posljednjoj izložbi pod nazivom Informacije, što potvrđuje važnost procesa u autorovu stvaralaštvu.Pojedine etape rada pritom često postaju ishodišta novih radova, dok sam proces djeluje kao sredstvo otkrivanja i generiranja novih idejnih i tehničkih mogućnosti. Upravo fenomen stvaranja značenja Katavić postavlja u središte svojega recentnog istraživanja. Iz urbanog konteksta izdvaja fragmente neindetificiranih pročelja te ih smješta u prazni kvadratni format postižući efekt neutralnosti galerijskog white cubea.Kroz postupak digitalnog kolaža, fotografirani segmenti fasada se apstrahiraju i oslobađaju arhitektonskog konteksta. Njihova izvorna funkcija nestaje, a oni se transformiraju u autonomne likovne cjeline. Fasada u Katavićevim radovima nije znak nečega što se nalazi iza nje, ona tijekom procesa umjetničke transformacije dobiva novo, likovno značenje. Ono što posjetitelj vidi je asimetričan organski oblik nepravilnih rubova, neodređene teksture, uzorka i kolorita koji lebdi po kontekstualno “ravnodušnoj” digitalnoj površini. Katavićev rad nastaje u međuprostoru stvarnog i zamišljenog, između prisutnog i pretpostavljenog, istražujući ono što nikada nije izravno prisutno, ali je neprestano prisutno u našem načinu gledanja. U tom smislu fasada postaje Foucaultova heterotopija – asocijativni prostor simultano prisutan u više svjetova. Stvarno mjesto vezano uz realno vrijeme koje u sebi ipak sadrži nestvarni, fikcijski sadržaj.
Ovim radom Katavić dodatno učvršćuje formalne odrednice svojega umjetničkog jezika, obilježenog redukcijom, suzdržanom slikarskom gestom i postupnim napuštanjem strogo geometrijskih struktura u korist subjektivnijih i otvorenijih vizualnih rješenja. U tom suptilnom pomaku od prepoznatljivog prema neodređenom, od dokumenta prema slici, autor potvrđuje kontinuitet vlastitog umjetničkog istraživanja, usmjeren prema mehanizmima percepcije kojima svakodnevno organiziramo i razumijevamo svijet oko sebe.
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _
Petar Katavić rođen je 1985. godine u Splitu. Diplomirao je slikarstvo na Umjetničkoj akademiji u Splitu, ostvario mnoge samostalne i skupne izložbe. Zaposlen na Odsjeku likovne kulture i likovne umjetnosti Umjetničke akademije u Splitu._ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _
PETAR KATAVIĆ �F.A.S.A.A.D.A.�Galerija Otok, ART RADIONICA LAZARETI�14. 7. – 6. 8. 2026.
Otvorenje izložbe:� Utorak, 14. 7. 2026. u 21 sat
Radno vrijeme Galerije OtokPON – PET: 10 – 13 & 18 – 21 sati�
U drugim terminima po dogovoru na arl@arl.hr
Tekst: Ana Čukušić�Postav izložbe: Petar Katavić�Tehnički postav: Nikša Vukosavić�Dizajn promo materijala: Petra Milički
ARL�a: Frana Supila 8, 20 000 Dubrovnik�e: arl@arl.hr�t: 020-324-633�fb: @ARL.Dbk�ig: @arldu�w: arl.hr
Izložba je realizirana uz podršku:�Ministarstvo kulture i medija Republike Hrvatske, Grad Dubrovnik, Zaklada Kultura nova
